Bror Europeisk Storsire, øvrige StorSirer

Innledningsvis i min tale til Storlogemøtet må jeg få takke for den tillit som er vist meg når dere valgte meg til Stor Sire for de kommende fire år. Jeg vil også takke på det øvrige valgte kollegiets vegne for støtten. Jeg har i yrkeslivet likt å omgi meg med medarbeidere som på sine fagfelt er dyktigere enn meg selv. Jeg ser at Nominasjonsnevnden har gjort en god jobb med det nye kollegiet. Jeg ser frem til å lede ordenen sammen med dem.

Samtidig vil også takke de som ikke stemte på oss. De viste at det i Odd Fellow ordenen er rom for meninger, meningers mot og ikke minst at demokratiet fungerer i vår orden.

Mange har spurt meg i prosessen, er du virkelig sikker på at du vil dette ? Det har jeg aldri vært i tvil om. Hvis ordenen vil nyttiggjøre seg min arbeidskapasitet, så er jeg disponibel. Jeg har stor tro på framtiden!

En annen organisasjon jeg har et varmt hjerte for har slagordet; **Stolt fortid – stor framtid**. Det passer også etter min mening på Odd Fellow Ordenen. I det ligger et ønske om å gjenskape og bevare det beste i historien. Samtidig legger det føringer for å bevare stoltheten i framtida. Men stolthet som resultat av storhet kommer ikke av seg selv. Storheten kommer etter hardt arbeid over tid der alle krefter må trekke sammen. I samme retning. Etter et felles sett av tanker. Årsaken kan ligge i ordtaket «Når krybben er tom, bites hestene». Hester som bites trekker ikke sammen. Det blir urent trav. Noen trekker mot høyre, andre mot venstre. Noen vil snu og gå tilbake. Andre gyver på rett fram mens kusken ser seg rundt. Kanskje de kommer fra en gård der det ikke står et **tuntre**, en tydelig forankring. Noe rotfast og sterkt. Noe vi kan gå og lene oss mot for å finne støtte. Noe som samler oss i motgang og snur det til medgang i all sin enkelhet og kraft.

For å sette Storlogemøtet inn i en historisk kontekst. Tenker jeg tilbake på de historiske tingsslagninger, hvor tingsmenn og tingskvinner samlet seg for å verne landet, diskutere i fred og fordragelighet det beste for fremtiden.

Jeg er nysgjerrig på hvor mange tingsmenn og tingskvinner vi har i vår Orden. Jeg er trygg på at det er mange av dem. Vår orden er for de mange. Den skal bestå og formes av alle. Den skal utvikles og vokse gjennom de mange likeverdige. Vår kleskode viser vår likhet og vårt likeverd. I vår omgang med hverandre skal vi utvise gjensidig respekt for våre likemenn og likekvinner. Vi skal gjennom ritualer og andre samlingspunkt gjøre hverandre likeverdige. Men vi trenger også tingsmenn og tingskvinner. Vi trenger det som gjør oss forskjellige i kompetanse og yteevne.

Vi skal med det **altseende** **øye** se hvilke styrker den mangfoldige medlemsgruppen har. Vi skal gjøre hverandre gode gjennom å finne spirene til kommende ledere. Vi skal sammen foredle hverandre gjennom raushet og klare forventninger. Det er ingen motsetning mellom de to.

Vi står i dag ved et veiskille. Vi kan velge den mest slitte stien som så mange har gått så mange ganger. Der venter oss ikke noen overraskende utfordringer. Heller ikke nyskaping og framgang. Men vi kan også gjøre som Robert Frost sier i diktet The Road Not Taken. Siste linje lyder … «I took the one least trodden by and that made all the difference». Gjennom en søken etter felles mål skal vi våge å prøve noe nytt innenfor det vidunderlige rammeverk vi har i våre ritualer og samværsformer. Vi skal søke etter respekten for hverandre. Vi skal søke etter det som forener oss, ikke skiller oss. Vi skal definere og forsikre på nytt hva vi mener med verdibærende orden. På den veien trenger vi noen tingsmenn og kvinner som kan hjelpe oss å forstå og enes om hvor vi er og hvor vi vil.

Vi har mye å snakke om når vi samles på tinget. Det skal ikke være vanskelig å finne. Det er i våre loger og leire. Der skal vi finne glede og inspirasjon sammen med venner, søstre og brødre. Den gleden vi får i våre loger tar vi med oss ut i familien, blant våre venner og bekjente, hos de utallige grupper og institusjoner vi er støtte for, enten som kaffekokere og kakeservitører ved en kreftklinikk eller en omsorgsbolig. Vi tar den med oss når det spørres om dugnad i ordenshusene. Vårt samhold er vår styrke og den skal skinne like klart som lysene på våre altere. Vi skal ta med oss gleden over å være sammen inn i større prosjekt, som medisinsk forskningsfond eller redningsskøyte. Vi kan utgjøre en forskjell for mennesker i samfunnet. **Er det ikke det vi vil?** Men for å bli sterke må vi også stå sammen – i fred og fordragelighet. Vi skal tåle saklig diskusjon. Vi skal tåle å bli motsagt hvis det er betimelig, og vi skal ha lov til å si imot hvis det er på sin plass. Det kreves av oss at vi hever takhøyden, ikke i våre ordenshus, men i vårt indre hus. For å nå disse enkle målene skal vi bevisstgjøre det ansvar og det privilegium som ligger i å være medlem i Odd Fellow ordenen.

Jeg takker igjen Storlogemøtet på det varmeste for den tillit som er vist meg på dette Storlogemøtet. Jeg vil gjøre mitt ytterste for å bevise at jeg er tilliten verdig.

Den bevisføring må skje gjennom samarbeid med Storlogens embedsmenn, Kanselliet og alle loger og leire i vårt vidstrakte land.

Vi ser frem til å samles allerede rett over helga for å starte arbeidet med å bygge teamet, gjennomføre de vedtak som er gjort på Storlogemøtet, vi gleder oss alle sammen til å ta fatt.

Jeg vil være en **tydelig**, **synlig** og **samlende** Stor Sire i mitt virke.